
A magyar munkavállalók helyzete Ausztria turisztikai szektorában

„Egy gyökér, két törzs; fizikailag ide tartozom (Ausztria), lelkileg viszont amoda (Magyarország).” – vallja egy Ausztriában élő magyar Cserján Károly identitáskutatásában.
Dolgozatom témájaként egy olyan társadalmi csoport vizsgálatát tűztem ki célul, melynek én magam is tagja vagyok. Napjainkban egyre aktuálisabb a külföldi munkavállalás. Az egyének más-más indítékból hagyják el országunkat a „jobb élet reményében”.  A lengyel és szlovák munkavállalók után hazánk állampolgárai körében a legnépszerűbb keleti szomszédunk, Ausztria munkakínálata. Emellett a vendégforgalom is rekordokat dönt évről-évre. A gazdasági ágazat vonzó a munkavállalók számára, hiszen az előképzettséget nem igénylő munkafolyamatok miatt gyakorlatilag bárki alkalmas lehet az egyes pozíciók betöltésére. Nem csoda tehát, hogy a mezőgazdaság, építőipar és kiskereskedelem mellett ez a szektor a legnépszerűbb a vállalkozó kedvű magyarok körében.
Írásom első felében betekintést nyújtok a magyar-osztrák kapcsolatok történelmi hátterébe, az itt kialakult munkavállalás múltjába és összehasonlítom a két ország turizmusának előző években produkált számadatait, valamint elemzem a meglévő adottságokat, lehetőségeket. A második szakasz pedig egy általam készített kutatáson alapul, melyben 3 fő kérdés megválaszolását tűztem ki célomul: Milyen indítéka van a magyaroknak az ausztriai munkavégzésre? Terveznek-e a jövőben visszatérni Magyarországra munkavégzés céljából? és Milyen javaslataik lennének a magyar turizmus fejlesztésére? Kutatási módszerem egy kérdőíves felmérés, melyben a kint dolgozó magyarok foglalkozásainak felmérése mellett javaslataikat és véleményeiket is összegyűjtöm a magyar turizmus és vendéglátás javítása érdekében.
Elhatározásom egy olyan átfogó és részletes olvasmány kidolgozása, amely előterjeszti a kivándorlási problémára adott megoldást az érintett alanyok álláspontjai segítségével.



